ང་བཙན་རྒྱལ་ཐུ་པོ་ཡིན།ས་འདི་ཡི་སྣོད་བཅུད་ཚང་མ་ང་ལ་དབང༌།ཨ་ཁུ་དགྲ་འདུལ་གྱིས་རྨི་ལམ་ལྟ་བུའི་བྱུང་བ་འདི་མགོ་རྨོངས་ཤིང་རང་གིས་རང་ལ་ཡིད་མ་ཆེས་པ་ལྟ་བུའི་ཚོད་དུ་སླེབས།ཡང་བཙན་རྒྱལ་ཐུ་བོ་ཡིས་སྐད་ཤུགས་ཆེན་པོས་ཁྱེད་ཀྱིས་ད་བར་ང་ཡི་སྒོ་ཟོག་མང་པོ་བསད་པ་མ་ཟད།ད་ཐེངས་ང་ཡི་གསེར་གྱི་གླ་བ་གཅིག་པུ་དེ་ཡང་བསད་སོང་བས།ངས་སྡིག་ཅན་ཁྱེད་ཕྱི་མའི་ལམ་དུ་རྫོང་ཐག་ཆོད་ཡིན།ཞེས་བཤད་རྗེས་ལག་བརྡ་ཤིག་བརྒྱབ་པ་དང་རལ་གྲི་འབྲུག་རི་ཅན་ཐོགས་པའི་བཙན་ཕྲུག་གཉིས་ཀྱིས་ཨ་ཁུ་དགྲ་འདུལ་གྱིས་གཡས་གཡོན་ནས་བཟུང་ཏེ་འཁུར་མ་འདྲུད་ཀྱི་མེ་ལྕེ་དམར་ལྷང་ལྷང་འབར་བའི་སོས་ཕུང་གི་ཕྱོགས་སུ་འཐེན་འགོ་རྩོམ།ཨ་ཁུ་དགྲ་འདུལ་གྱིས་ད་ནི་འཆི་སྲོག་ལ་བབས་སོང་སྙམ་ནས་ཡ་ཁོག་གི་སྙིང་ཆུང་ལྡིང་ལྡིང་དུ་འཕར་བཞིན་ཁ་ནས་རང་དབང་མེད་པར་སྲོག་སྐྱོབ་རོགས་ཅེས་སྡར་སྐད་ཤོར།གློ་བུར་དུ་རླུང་བུ་ཞིག་ལྡང་ཏེ་དུད་སྤྲིན་འཕོན་པོ་ཞིག་གི་གསེབ་ནས་གང་ནས་ཡོང་བ་མི་ཤེས་པའི་རྒན་པོ་མགོའི་སྐྲ་ལོ་དང་སྨིག་མ་རལ་པ་རྣམས་དུང་ལྟར་དཀར་ཞིང༌།ལྭ་བ་དམར་སྨུག་ཅན།ལག་ཏུ་རྔ་ཡབ་དཀར་པོ་ཐོགས་པ་ཞིག་མངོན་བྱུང༌།རྒན་པོ་དེས་ལམ་སེང་བཙན་རྒྱལ་ལ་གུས་ཉམས་དང་བཅས་ཏེཤ་པོ།ཁྱེད་ཀྱིས་དེ་རིང་ང་ཡི་ངོ་ལ་བལྟས་ནས་ང་ཡི་འབངས་མི་སེར་ཚེ་ཐར་གཏོང་རོགས།ཅེས་ཟེར།བཙན་རྒྱལ་གྱིས་མིག་འབུར་ཚུགས་སུ་ལྟ་བཞིན་ཤ་པོ་རི་ནགསྡིག་ཅན་འདི་མུས་བཞག་ན་གཏན་ནས་མི་འགྲིག་ཅེས་ཟེར།སྐབས་དེར་ཨ་ཁུ་དགྲ་འདུལ་གྱིས་ཨ་མས་རྟག་པར་རི་ནག་སྤུན་གསུམ་ལ་བསང་གསོལ་ལོ་ཞེས་འདོན་པའི་ཚིག་དེ་ཡིད་ལ་འཁོར་ནས་རྒན་པོ་དེ་ཡུལ་ལྷ་རི་ནག་ཡིན་པར་ཤེས་སོང༌།ཁོས་རྒན་པོ་དེར་ཁ་ཕྱོགས་ཏེ།ཨ་མྱེས་རི་ནགངའི་ཚེ་སྲོག་གི་མགོན་དུ་མཛོད་རོགས་ཞེས་ངུ་ངག་དང་བཅས་ཞུ་བ་འཐེན།ཡང་བཙན་རྒྱལ་གྱི་གདོང་ལ་དྭོགས་མི་བདེ་བའི་སྣང་ཚུལ་ཞིག་མངོན་བཞིན་སྐད་གདངས་དམའ་པོའི་སྒོ་ནས་ང་ཚོའི་བཙན་གྱི་ཁྲིམས་སྲོལ་ལྟར་ན།ཉེས་ཅན་གྱི་ཚེ་སྲོག་བསླུ་ཡོན་དུ་སྙིང་ཞིག་གཏའ་མ་འཇོག་དགོས་ཀྱི་ཡོད།ཅེས་སྐད་ཆ་ཡི་འཇུག་མ་རྫོགས་གོང་ནས་རྒན་པོ་རི་ནག་གིས་སོན་མོ་ཤུགས་ཀྱིས་རང་གི་བྲང་ཁར་བསྣུན་འགོ་རྩོམ་སོང༌།བཙན་རྒྱལ་གྱིས་མིག་ཆེས་ཆེར་བགྲད་ནས་གདོང་མདོག་དམར་སྨུག་ཏུ་འགྱུར་ཏེ།ལག་པས་རི་ནག་གི་ལག་པ་འགོག་བཞིན་སྐད་ཤུགས་ཆེན་པོས་སྡིག་ཅན་ཁོ་གློད་ཅེས་བསྒྲགས།ཨ་ཁུ་དགྲ་འདུལ་རི་དྭགས་རྙི་ལས་ཐར་པ་བཞིན་གོག་མ་ལངས་ཀྱི་རི་ནག་གི་ཉེ་སར་བཅར་བྱུང༌།རི་ནག་གིས་ཐལ་མོ་སྦྱར་ཏེ་བཙན་རྒྱལ་ལ་ཁ་ཕྱོགས་ནས་ཅི་ཡིན་ཆ་མི་འཚལ་བའི་གླུ་དབྱངས་འདྲ་བ་ཞིག་ལེན་རྗེས།རྔ་གཡབ་དཀར་པོ་དེ་ཨ་ཁུའི་མགོ་ལ་བཞག་མ་ཐག་ཤུ་སྒྲ་དང་བཅས་སྐར་མདའ་འཕེན་པ་བཞིན་རྒན་པོ་རི་ནག་དང་ཨ་ཁུ་དགྲ་འདུལ་གཉིས་ཇེ་ཆུང་ནས་ཇི་ཆུང་སོང་ཏེ་མཐར་མི་མངོན་པའི་དབྱིངས་སུ་ཐིམ་སོང༌།